Nariadenie Komisie (EHS) č. 537/70
z 23. marca 1970,
oprávňujúce členské štáty na prijatie opatrení odchyľujúcich sa od určitých požiadaviek noriem kvality uplatňovaných na vývoz kvetinových cibúľ, kormov a hľúz do tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 234/68 [1] z 27. februára 1968 o vytvorení spoločnej organizácie trhu so živými stromami a inými rastlinami, cibuľkami, koreňmi a podobne, rezanými kvetmi a okrasným lístím,
so zreteľom na nariadenie Rady (EHS) č. 315/68 [2] z 12. marca 1968 stanovujúce normy kvality pre kvetinové cibule a hľuzy, zmenené a doplnené nariadením (EHS) č. 448/69 [3], a najmä článok 2 odsek 2,
keďže podľa článku 2 odsek 2 nariadenia (EHS) č. 315/68, členské štáty môžu byť zmocnené na prijatie opatrení odchyľujúcich sa od určitých požiadaviek noriem kvality s cieľom umožniť vývozcom splniť požiadavky trhu niektorých tretích krajín;
keďže normy kvality ustanovené nariadením (EHS) č. 315/68 neumožňujú v niektorých prípadoch splniť požiadavky trhu tretích krajín; keďže ak sú takéto požiadavky trhu stabilné a nemenné, členské štáty by mali byť zmocnené na ich splnenie v neobmedzenej lehote;
keďže opatrenia ustanovené v tomto nariadení sú v súlade so stanoviskom Riadiaceho výboru pre živé rastliny,
PRIJALA TOTO NARIADENIE:
Článok 1
1. Členské štáty sa zmocňujú na prijatie niektorých opatrení odchyľujúcich sa od noriem kvality uplatňovaných na vývozy týchto kvetinových cibúľ a hľúz do tretích krajín:
Freesia Ragioneri
Freesia Refracta Alba
Freesia Buttercup
Gladiola, s veľkými kvetmi
Gladioli primulinus
Gladioli Heraut
Gladioli Papillon
Iris "Wedgwood"
Iris reticulata
Tulipán
Tulipán "Cordell Hull"
Tulipán "American flag"
Tulipán "Montgomery".
2. Odchyľujúce sa opatrenia uvedené v odseku 1 sa môžu prijať s ohľadom na veľkosť a za podmienok a v rámci obmedzení uvedených v prílohe.
Článok 2
Toto nariadenie nadobúda účinnost 1. júna 1970.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. marca 1970